**Έκθεση της Κοινοβουλευτικής Επιτροπής Μεταφορών, Επικοινωνιών και Έργων**

**για την πρόταση νόμου «Ο π****ερί Εξωδίκου Ρυθμίσεως Αδικημάτων**

**(Τροποποιητικός) (Αρ.4) Νόμος του 2022»**

**Παρόντες:**

Μαρίνος Μουσιούττας, πρόεδρος Γιαννάκης Γαβριήλ

Κώστας Κώστα Βαλεντίνος Φακοντής

Φωτεινή Τσιρίδου Χρύσανθος Σαββίδης

Πρόδρομος Αλαμπρίτης Ηλίας Μυριάνθους

Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε στη Βουλή από τον πρόεδρό της κ. Μαρίνο Μουσιούττα εκ μέρους της Δημοκρατικής Παράταξης-Συνεργασία Δημοκρατικών Δυνάμεων, σε δύο συνεδρίες της, που πραγματοποιήθηκαν στις 20 Οκτωβρίου και 3 Νοεμβρίου 2022. Στο πλαίσιο της εξέτασης της εν λόγω πρότασης νόμου από την επιτροπή κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Υπουργείου Δικαιοσύνης και Δημοσίας Τάξεως και του Τμήματος Τροχαίας Αρχηγείου της Αστυνομίας Κύπρου.

Σημειώνεται ότι στο στάδιο της εξέτασης της πρότασης νόμου παρευρέθηκε επίσης το μέλος της επιτροπής κ. Χρίστος Ορφανίδης.

Σκοπός της υπό αναφορά πρότασης νόμου είναι η τροποποίηση του περί Εξωδίκου Ρυθμίσεως Αδικημάτων Νόμου, ώστε να καταστεί δυνατή η εξώδικη ρύθμιση του αδικήματος της μη χρήσης φωσφοριζόντων διακριτικών κατά την οδήγηση Συσκευών Προσωπικής Κινητικότητας κατά τη διάρκεια της νύχτας, το οποίο προβλέπεται στις διατάξεις του περί της Ρύθμισης της Διακίνησης Ποδηλάτων και άλλων Συσκευών Προσωπικής Κινητικότητας Νόμου.

Στο πλαίσιο της εξέτασης της υπό αναφορά πρότασης νόμου από την επιτροπή, ο εισηγητής αυτής ανέφερε ότι μετά την ψήφιση από την ολομέλεια του σώματος του περί της Ρύθμισης της Διακίνησης Ποδηλάτων και άλλων Συσκευών Προσωπικής Κινητικότητας (Τροποποιητικού) (Αρ. 2) Νόμου του 2022, με τον οποίο σκοπείται η ρύθμιση της διακίνησης με συσκευές προσωπικής κινητικότητας, εντοπίστηκε η παράλειψη συμπερίληψης του προβλεπόμενου στην προαναφερθείσα νομοθεσία αδικήματος της μη χρήσης φωσφοριζόντων διακριτικών κατά την οδήγηση των εν λόγω συσκευών κατά τη διάρκεια της νύχτας στις διατάξεις του περί Εξωδίκου Ρυθμίσεως Αδικημάτων Νόμου, με αποτέλεσμα να καθίσταται αδύνατη η εξώδικη ρύθμισή του.

Τόσο οι εκπρόσωποι των αρμόδιων υπουργείων όσο και της Αστυνομίας Κύπρου αναγνώρισαν την αναγκαιότητα της προτεινόμενης ρύθμισης και συμφώνησαν με τις προτεινόμενες ρυθμίσεις.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση της πρότασης νόμου σε νόμο, αφού τροποποιηθεί ο τίτλος της, ώστε να αναφέρεται ως «Ο περί Εξωδίκου Ρυθμίσεως Αδικημάτων (Τροποποιητικός) (Αρ. 3) Νόμος του 2022».

22 Νοεμβρίου 2022

Αρ. Φακ.: 23.02.063.140-2022

ΑΔ/ΧΜ/ΧΧ